เตรียมดอกบัว4แสน-ไม่พอ จราจรเมืองขอนแก่นอัมพาต พี่น้องจก-ทาร่วมบวช109รูป,คลื่นมหาชนแห่สักการะสรีระสังขารหลวงพ่อคูณวันสุดท้ายอย่างเนืองแน่นจนล้นห้องประชุมอเนกประสงค์กาญจนาภิเษก มข. หลายคนปักหลักเฝ้ารอเปิดประตูตั้งแต่ตี 5 ส่งผลการจราจรในเมืองขอนแก่นติดหนึบ คณะแพทยศาสตร์ มข. เปิดให้ดูความพร้อมของอ่างสเตนเลสสำหรับใช้ดองศพตั้งไว้ที่ชั้น 7 ก่อนนำร่างแช่ ขณะที่คนสมัครบวชถวายอุทิศส่วนกุศลเกินปริมาณต้องขยายจากเดิม 93 คน เป็น 109 คน คาดวันย้ายสรีระสังขารคนจะยิ่งทะลักมากกว่าทุกวัน สั่งระดมดอกบัวเพิ่ม 3-4 แสนดอก เพื่อรองรับคลื่นมหาชน,คลื่นญาติธรรมแห่ร่วมพิธีสวดพระอภิธรรมและสักการะสรีระสังขารพระเทพวิทยาคม หรือหลวงพ่อคูณ ปริสุทฺโธ เจ้าอาวาสวัดบ้านไร่ ในวันสุดท้ายอย่างเนืองแน่น ทั้งนี้ตั้งแต่เวลา 05.00 น.วันที่ 23 พ.ค. ที่ศูนย์ประชุมอเนกประสงค์กาญจนาภิเษก มหาวิทยาลัยขอนแก่น ศิษยานุศิษย์จากทั่วประเทศทยอยเดินทางเข้ามากราบสรีระสังขารในพิธีบำเพ็ญ กุศลวันสุดท้ายอย่างเนืองแน่นมากกว่าทุกวันจนล้นทะลักออกมาด้านนอกศูนย์ประชุมและต่อเนื่องตลอดทั้งวันทำให้การจราจรบริเวณศูนย์ประชุมฯติดขัดไปจนถึงถนนรอบนอก ส่งผลให้การจราจรในเมืองขอนแก่น ติดขัดตั้งแต่แยกเซ็นทรัล แยกศรีฐานตัดใหม่ไปจนถึงถนนมะลิวัลย์ โดยเฉพาะถนนกัลปพฤกษ์ด้านหน้าหอประชุมฯ การจราจรติดขัดมาก เจ้าหน้าที่ตำรวจจราจรต้องทำงานอย่างหนักเพื่อระบายรถ,ด้านโรงทานต่างๆที่มีอยู่นับร้อยโรงต่างแน่นขนัด ไปด้วยผู้คนที่ยืนต่อแถวเข้าคิวรอรับอาหาร ทำให้ปริมาณอาหารไม่เพียงพอกับความต้องการ เนื่องจากญาติโยมมากันเป็นจำนวนมากกว่าทุกวัน ต่อมาช่วงสายวันเดียวกัน นายบุญถึง ผลพานิชย์ อดีต ส.ส.นครราชสีมา เป็นประธานในพิธีสวดมาติกาบังสุกุล จากนั้นเปิดให้ประชาชนทยอยวางดอกบัวสักการะสรีระสังขารอีกรอบ ซึ่งบรรยากาศเป็นไปอย่างแออัดและล่าช้า เพราะทุกคนต้องใช้เวลาตั้งจิตอธิษฐาน และยังนำกล้องขึ้นมาถ่ายภาพเป็นที่ระลึก,ส่วนด้านนอกหอประชุมมีกลุ่มพ่อค้าแม้ค้านำลอตเตอรี่มาเดินเร่ขายจำนวนมากเนื่องจากเจ้าหน้าที่ตำรวจห้ามตั้งแผงขาย มีคนที่มาร่วมงานสวดซื้อหาเลขเด็ดเสี่ยงโชคกันอย่างคึกคัก เลขเด็ดล้วนเป็นเลขเกี่ยวกับหลวงพ่อคูณ โดยคนขายได้พิมพ์ตัวเลขหลวงพ่อคูณมาติดไว้หน้าแผงให้เลือกซื้อด้วย อาทิ เลขอายุ วันเกิด วันบวช วันละสังขาร ปีพรรษา เลขฝาโลงแก้ว เลขทะเบียนรถวันเคลื่อนย้ายสรีระจากอาคาร 25 ปีมายังศูนย์ประชุมอเนกประสงค์ บางคนเอาเลขวันเคลื่อนย้ายสรีระ ในวันที่ 24 พ.ค.และเลขชั้น 7 ที่ตั้งอ่างแช่สรีระเป็นอาจารย์ใหญ่มารวมกันเป็นเลข 3 ตัว นอกจากนี้ยังมีคนสอบถามหาหมายเลขของอ่างสเตนเลส แต่ยังไม่มีใครรู้ มีคนเคยเห็นเพียงเลขความหนาของอ่างซึ่งมี 5 ตัวเลขและเลขรหัสสเตนเลสที่ใช้ทำอ่างมี 5 ตัวเลขเรียงกัน,รศ.ดร.กิตติชัย ไตรรัตนศิริชัย อธิการบดี มหาวิทยาลัยขอนแก่น กล่าวว่า ทุกวันมีคนมากราบสรีระสังขารหลวงพ่อคูณมากถึงวันละนับแสนคน ทยอยมาจากหลายจังหวัดทั่วประเทศ สำหรับวันเคลื่อนย้ายสังขารได้จัดเตรียมดอกบัวไว้ 1.5 แสนดอก แต่คงไม่เพียงพอแน่นอนเพราะคนจะแห่กันมาจำนวนมหาศาลมากกว่าทุกวัน ขณะนี้ได้ให้เจ้าหน้าที่ไปหาดอกบัวใน จ.ขอนแก่น และจังหวัดใกล้เคียงมาเพิ่มให้ได้ 3-4 แสนดอก,สำหรับการเปิดรับสมัครนักศึกษา เจ้าหน้าที่ มข. และบุคคลทั่วไปร่วมบรรพชาสามเณรถวายเป็นกุศลแด่หลวงพ่อคูณ ปริสุทฺโธ จำนวน 93 คน ซึ่งเป็นจำนวนมากกว่าอายุของหลวงพ่อคูณ 1 ปี ปรากฏว่ามีลูกศิษย์และคนทั่วไปที่มีความศรัทธา ตลอดจนลูกของข้าราชการผู้ใหญ่ยื่นสมัครบวชจนยอดเกิน 93 คน ตามที่ตั้งเป้าไว้ คณะทำงานในการจัดพิธีบวชจึงสนองความศรัทธาด้วยการขยายจำนวนคนที่จะบวชไปถึง 109 คน โดยจะเข้าพิธีบวชหน้าสรีระสังขารของหลวงพ่อคูณในช่วงเช้าวันที่ 24 พ.ค. ส่วนของยอดเงินบริจาคเข้ากองทุนหลวงพ่อคูณ ปริสุทฺโธ จนถึงคืนวันที่ 22 พ.ค. มียอดบริจาค 36.7 ล้านบาท เฉพาะวันที่ 22 พ.ค. วันเดียวสูงถึง 9 ล้านบาท และยังไม่รวมยอดวันที่ 23 พ.ค.,ขณะที่นายหฤษฎ์ อินทะกนก กรรมการผู้จัดการ บริษัท กนกไทย จำกัด พร้อมคณะผู้บริหารนำอ่างสเตนเลสที่ใช้สำหรับแช่สรีระหลวงพ่อคูณ ส่งมอบให้กับ ผศ.ยรรยง ทุมแสง หน.ภาควิชากายวิภาคศาสตร์ มหาวิทยาลัยขอนแก่น และไปตั้งไว้ในพิพิธภัณฑ์ใหญ่ ชั้น 7 อาคารเรียนรวมภาควิชากายวิภาคศาสตร์ คณะแพทยศาสตร์ มข. ซึ่งจะใช้เป็นที่เก็บสรีระสังขารหลวงพ่อคูณเป็นเวลา 1 ปี ขณะเดียวกัน เจ้าหน้าที่คณะแพทยศาสตร์ มข. เร่งตกแต่งห้อง นอกจากนี้ เจ้าหน้าที่ยังได้ล้างพื้นบริเวณด้านล่างของอาคารคณะแพทย์และตกแต่งลิฟต์ที่จะใช้เคลื่อนสรีระด้วย นอกจากนี้สารวัตรทหารจาก มทบ.23 ค่ายศรีพัชรินทร์ จ.ขอนแก่น 12 นาย มาซักซ้อมในการแบกโลงศพด้วย,ต่อมา รศ.นพ.ชาญชัย พานทองวิริยะกุล คณบดีคณะแพทยศาสตร์ มข. ผศ.ยรรยง ทุมแสน หน.ภาควิชากายวิภาคศาสตร์ คณะแพทยศาสตร์ ผศ.อำนาจ ไชยชุน ผู้ช่วยรองคณบดีฝ่ายกายภาพและสิ่งแวดล้อม คณะแพทยศาสตร์ มข. เข้าตรวจความเรียบร้อยการดำเนินการตกแต่งเพื่อรองรับสรีระสังขารหลวงพ่อคูณ จากนั้น รศ.นพ.ชาญชัย กล่าวว่า สถานที่แห่งนี้จะเป็นสถานที่ดองสรีระของหลวงพ่อคูณเป็นเวลา 1 ปีเพื่อให้พร้อมจะเป็นครูใหญ่ ผู้สื่อข่าวถามว่าหลังจากแช่สรีระหลวงพ่อคูณแล้วจะเปิดโอกาสให้ประชาชนเข้าสักการะหรือไม่ คณบดีคณะแพทยศาสตร์ มข.กล่าวว่า คณะกรรมการได้ประชุมกันแล้วมีมติไม่เปิดให้ประชาชนเข้ามาสักการะสรีระหลวงพ่ออย่างเด็ดขาด เนื่องจากพื้นที่ดังกล่าวเป็นอาคารเรียนและเป็นสถานที่นักเรียนแพทย์ใช้ศึกษา,ผู้สื่อข่าวถามอีกว่า เมื่อสรีระมาถึงขั้นตอนจะเป็นอย่างไร รศ.นพ.ชาญชัยกล่าวว่า อันดับแรกจะไม่ให้สื่อขึ้นมาบนชั้น 7 เนื่องจากพื้นที่คับแคบแต่จะมีการถ่ายทอดโทรทัศน์วงจรปิดลงไปที่จอแอลอีดีขนาดใหญ่ที่ติดตั้งไว้ด้านล่างให้ประชาชนได้ชมแต่จะอนุญาตเฉพาะญาติหลวงพ่อคูณ พระสงฆ์ชั้นผู้ใหญ่ รวมทั้งข้าราชการชั้นผู้ใหญ่ที่มาร่วมงานเท่านั้น ท้ายสุดจะทำพิธีขอขมาศพเป็นอันเสร็จพิธี จากนั้นจะเข้าสู่กระบวนการของภาควิชากายวิภาค ศาสตร์ ที่จะมีกระบวนการดองร่างของท่านต่อไป,สาเหตุที่ต้องใช้ระบบรักษาความปลอดภัยที่เข้มงวดเนื่องจากเกรงว่าจะมีผู้ไม่หวังดีเข้ามาขโมยร่างของหลวงพ่อใช่หรือไม่ คณบดีคณะแพทยศาสตร์ มข.กล่าวว่า เราต้องทำอะไรด้วยความรอบคอบเพื่อให้เกิดความเรียบร้อย ไม่คิดว่าจะมีใครมีเจตนาที่ไม่ดีต่อหลวงพ่อ เพราะว่าทุกคนเคารพในเจตนาที่ระบุไว้ในพินัยกรรมของหลวงพ่อ ผู้สื่อข่าวถามว่า หากมีศิษยานุศิษย์เรียกร้องให้เปิดห้องเข้ากราบสักการะหลวงพ่อคูณ จะทำอย่างไร รศ.นพ.ชาญชัย กล่าวว่า หากเป็นอย่างนั้นอาจจะมีโต๊ะหมู่บูชาตั้งไว้ที่บริเวณชั้น 1 ให้ประชาชนได้กราบสักการะ ซึ่งในวันที่เคลื่อนขบวนสรีระนั้นจะมีที่ชั้น 1 ของตึกผู้ป่วย ก อาคารเรียนรวม,ต่อมาเวลา 14.00 น. รศ.ดร.กิตติชัย ไตรรัตนศิริชัย อธิการบดี มข. รศ.นพ.ชาญชัย พานทองวิริยะกุล คณบดีคณะแพทยศาสตร์ มข. แถลงความพร้อมการเคลื่อนสรีระสังขารในวันที่ 24 พ.ค.ว่าปัญหาจราจรน่าเป็นห่วงคาดว่าจะมีคนมากถึง 4-5 แสนคน ในมหาวิทยาลัยขอนแก่นมีพื้นที่รองรับได้จำนวนหนึ่งทั้งที่ศาลา 25 ปีและพื้นที่ว่างอื่นๆ แต่อยากขอร้องคนที่มาร่วมงานอย่าเอารถเข้ามาด้านในพื้นที่จัดงานจะทำให้การจราจรแออัดมาก,ที่ห้องประชุมกองกิจการนักศึกษา พระครูสุธีกิติวรญาณ ผู้ช่วยเจ้าอาวาสวัดหนองแวง พระอารามหลวง พร้อมพระสงฆ์จำนวนหนึ่งเดินทางมาซักซ้อมพิธีการบรรพชาสามเณรถวายหลวงพ่อคูณซึ่งมีผู้ร่วมบรรพชาสามเณรจำนวน 109 คน และหนึ่งในนั้นมีนายสันติ สมบัติ หรือเต๋อ เชิญยิ้ม ตลกชื่อดังเข้าร่วมบรรพชาด้วย โดยเต๋อ เชิญยิ้ม กล่าวว่า เป็นลูกศิษย์หลวงพ่อคูณตั้งแต่ปี 2534 ตอนนั้นเข้าวงการตลกแล้วแต่ยังตั้งตัวไม่ได้ พอมากราบหลวงพ่อ คูณที่วัดบ้านไร่ ท่านบอกว่า ถ้าไม่รู้จักให้ก็ไม่รู้จักได้ ตนได้นำคำสอนนี้มาปฏิบัติปรากฏว่า ชีวิตความเป็นอยู่ดีขึ้น เรียกว่าได้ดีเพราะหลวงพ่อคูณ,ด้านนายชาคริสต์กับนายธีทัต ลิ้มชูวงศ์ หรือจกและทา สองพี่น้องที่ถวายตัวเป็นลูกหลวงพ่อคูณ กล่าวว่า ครอบครัวเป็นลูกศิษย์หลวงพ่อคูณ ตอนเด็กๆ มักจะเข้าออกในกุฏิหลวงพ่อคูณซึ่งท่านได้เมตตาตั้งชื่อให้ว่า จกและทา ตอนเด็กๆ หลวงพ่อเคยถามว่าถ้าท่านมรณภาพจะบวชให้สัก 3 วันได้ไหม ตนและน้องได้รับปากหลวงพ่อเอาไว้ เมื่อท่านมรณภาพจึงได้มาบวชตามที่ได้สัญญาไว้ แต่การบวชครั้งนี้เป็นการบวชเณรเพียงแค่วันเดียว ฉะนั้นหลังจากบวชเณรครั้งนี้แล้ว ในปี 2561 ในวันที่พระราชทานเพลิงศพอาจารย์ซึ่งเป็นวันที่พระราชทานเพลิงศพหลวงพ่อคูณ ตนจะบวชพระตามคำสัญญากับหลวงพ่ออีกครั้ง,ส่วนชาว อ.ด่านขุนทด จ.นครราชสีมา ต่างพร้อมใจกันขึ้นป้ายถวายความอาลัยแด่หลวงพ่อคูณพร้อมยกให้เป็นเทพเจ้าแห่งด่านขุนทด พระผู้มีแต่ให้เป็นที่เคารพศรัทธาของชาวด่านขุนทดและของคนไทยทั้งประเทศตามเส้นทางต่างๆ เป็นป้ายไวนิลขนาดใหญ่มองเห็นชัดเจนติดทั้งโครงไม้และสะพานลอย สำหรับข้อความบนป้ายนั้นมีทั้งแบบบทกลอนที่ซาบซึ้งกินใจ ข้อความคำสอนของหลวงพ่อคูณและอื่นๆ พร้อมกับภาพหลวงพ่อคูณที่มีทั้งภาพสีและขาวดำ อันเป็นการแสดงออกถึงความอาลัยหลวงพ่อคูณอย่างสุดซึ้ง,นายธงชัย ลืออดุลย์ ผวจ.นครราชสีมา เปิดเผยถึงการตรวจสอบทรัพย์สินของหลวงพ่อคูณและวัดบ้านไร่ว่า วัดบ้านไร่เปรียบเสมือนเป็นนิติบุคคลมีเจ้าอาวาสวัดเป็นผู้มีอำนาจและตามกฎหมายระบุไว้ว่าทรัพย์สินที่พระภิกษุสงฆ์ได้มาระหว่างบวชให้ตกเป็นของวัดและการบริหารจัดการเป็นหน้าที่ของคณะกรรมการวัด ซึ่งขณะนี้ทุกฝ่ายที่เกี่ยวข้องกำลังเร่งดำเนินการกันอยู่ ทรัพย์สินของวัดบ้านไร่มีหลายประเภททั้งบัญชีธนาคารต่างๆ เงินสด ทรัพย์สินที่มีหลักฐานทางทะเบียนและทรัพย์สินที่ไม่มีหลักฐานทางทะเบียนต้องเป็นหน้าที่ของคณะกรรมการตรวจสอบต่อไป,ส่วนความขัดแย้งการตั้งรักษาการเจ้าอาวาสวัดบ้านไร่นั้น นายพนม ศรศิลป์ ผอ.สำนักงานพระพุทธศาสนาแห่งชาติ (พศ.) กล่าวว่า จากการแต่งตั้งพระภาวนาประชานาถ (นุช รตนวิชโย) เป็นรักษาการเจ้าอาวาสวัดบ้านไร่และเกิดปัญหาความขัดแย้งกันเกิดขึ้นนั้น ได้สั่งการให้สำนักงานพระพุทธศาสนาจังหวัด (พศจ.) นครราชสีมา ลงพื้นที่ดูแลอย่างใกล้ชิด อย่างไรก็ตาม ขอชี้แจงว่าในการตั้งรักษาการเจ้าอาวาสนั้นจะเป็นหน้าที่ของเจ้าคณะตำบลในการพิจารณาพระสงฆ์ที่มีความเหมาะสมเพื่อให้มาดูแลวัดเพราะวัดจะขาดเจ้าอาวาสไม่ได้ ส่วนขั้นตอนในการตั้งเจ้าอาวาสวัดตัวจริงนั้นจะต้องผ่านขั้นตอนการพิจารณาของพระสังฆาธิการระดับเจ้าคณะตำบล รองเจ้าคณะตำบล เจ้าคณะอำเภอ รองเจ้าคณะอำเภอ อย่างน้อย 3 รูปพิจารณาร่วมกัน รวมทั้งรับฟังข้อคิดเห็นจากชาวบ้านโดยรอบวัดด้วยว่าพอใจหรือไม่ก่อนที่จะเสนอชื่อไปยังเจ้าคณะจังหวัดเพื่อพิจารณาเห็นชอบ,ด้านนางนวลอนงค์ วงศ์จันทร์ หัวหน้ากองประชาสัมพันธ์ การรถไฟแห่งประเทศไทย (ร.ฟ.ท.) เปิดเผยว่า การรถไฟได้จัดตู้โดยสารพ่วงเพิ่มไปกับขบวนรถท้องถิ่นซึ่งเป็นรถไฟฟรี ในเส้นทางสายตะวันออกเฉียงเหนือเพื่อรองรับประชาชนที่ต้องการไปร่วมงานบำเพ็ญกุศลสรีระสังขารของหลวงพ่อคูณที่มหาวิทยาลัยขอนแก่น โดยเฉพาะวันที่ 23 พ.ค.58 ไปกลับ 4 เที่ยว มีประชาชนมาใช้บริการเต็มทุกที่นั่งไม่ต่ำกว่า 2,200 คน บางส่วนต้องยืนโดยสารไป ส่วนในวันที่ 24 พ.ค. ซึ่งเป็นวันเคลื่อนย้ายสรีระสังขารของหลวงพ่อคูณ การรถไฟยังเปิดให้บริการรถไฟฟรี ขบวนท้องถิ่นเที่ยวไป 431 แก่งคอย-ขอนแก่น ออก 05.00 น. ถึง 12.00 น. และขบวน 415 นครราชสีมา ออก 06.20 น. ถึง 09.40 น. ส่วนเที่ยวกลับ 432 ขอนแก่น-แก่งคอย ออก 13.55 น. ถึง 20.30 น. และขบวน 418 หนองคาย-ขอนแก่น ออก 13.04 น. ถึง 15.54 น. รวม 4 เที่ยวอีก 1 วัน,ต่อมาเวลา 18.30 น. พิธีสวดพระอภิธรรมเป็นครั้งสุดท้ายเริ่มขึ้น โดยมีนายบวรศักดิ์ อุวรรณโณ ประธานคณะกรรมาธิการยกร่างรัฐธรรมนูญ เป็นประธาน ผู้สื่อข่าวรายงานว่า ขณะที่พระสงฆ์สวดพระอภิธรรมอยู่นั้น ที่บริเวณนอกหอประชุมอเนกประสงค์มีลมพัดแรงมากจนข้าวของต่างๆปลิวกระจาย หลังจากนั้นเกิดพระจันทร์ทรงกลดถึง 2 ครั้ง สร้างความอัศจรรย์ใจให้กับญาติโยมที่มาร่วมพิธีต่างพูดเป็นเสียงเดียวกันว่า เป็นบุญบารมีของหลวงพ่อคูณที่แสดงให้ลูกศิษย์ลูกหาได้เห็นในคืนสุดท้ายก่อนเคลื่อนย้ายสังขารไปเป็นอาจารย์ใหญ่,ผู้สื่อข่าวรายงานด้วยว่า นายยืนยง โอภากุลหรือแอ๊ด คาราบาว ศิลปินแห่งชาติ ได้แต่งเพลงให้หลวงพ่อคูณอีก 1 เพลง โดยใช้ชื่อเพลงว่า เทพเจ้าด่านขุนทด มีเนื้อหาเชิดชูคุณงามความดีของหลวงพ่อคูณว่า แม้จะเกิดในครอบครัวยากจน แต่มีธรรมะทดแทนสิ่งที่ขาดหาย จนกลายเป็นหลวงพ่อที่ทำบุญสร้างโรงพยาบาล สร้างโรงเรียนเพื่อให้ชาวบ้านที่ยากจนได้ใช้ ถือเปรียบดังพระโพธิสัตว์ที่มีแต่ให้โดยเพลงดังกล่าวได้เผยแพร่ทางโลกโซเชียลเน็ตเวิร์ก เมื่อวันที่ 22 พ.ค.ที่ผ่านมา
คลื่นมหาชนแห่สักการะสรีระสังขารหลวงพ่อคูณวันสุดท้ายอย่างเนืองแน่นจนล้นห้องประชุมอเนกประสงค์กาญจนาภิเษก มข. หลายคนปักหลักเฝ้ารอเปิดประตูตั้งแต่ตี 5 ส่งผลการจราจรในเมืองขอนแก่นติดหนึบ